
บทคัดย่อ

	การวิจัยนี้เป็นการวิจัยและพัฒนา (Research and Development: R&D)  มีวัตถุประสงค์เพื่อพัฒนาแนวทางการดูแลผู้ป่วยผ่าตัดกระดูกสันหลัง หอผู้ป่วยพิเศษศัลยกรรมกระดูก โรงพยาบาลศรีสะเกษ และเพื่อประเมินผลการใช้แนวทางการดูแลผู้ป่วยผ่าตัดกระดูกสันหลัง โดยการประเมินความรู้และความพึงพอใจของผู้ป่วยหลังใช้แนวทางและความพึงพอใจของพยาบาลหลังใช้แนวทางการดูแลผู้ป่วยผ่าตัดกระดูกสันหลัง กลุ่มตัวอย่าง คือ ผู้ป่วยกระดูกสันหลังเสื่อมที่ได้รับการผ่าตัดกระดูกสันหลังตามเกณฑ์ที่กำหนด หลังการใช้แนวทางการดูแลใหม่ โดยเลือกแบบเจาะจง จำนวน 25 คน   และพยาบาลวิชาชีพที่ปฏิบัติงานในหอผู้ป่วยพิเศษศัลยกรรมกระดูก โรงพยาบาลศรีสะเกษ จำนวน 5 คน  เครื่องมือที่ใช้ในการวิจัย ได้แก่ แนวทางการดูแลผู้ป่วยกระดูกสันหลังที่สร้างขึ้นใหม่ซึ่งเป็นแนวปฏิบัติการดูแลผู้ป่วยผ่าตัดกระดูกสันหลังในแต่ละวัน เริ่มตั้งแต่วันนอนโรงพยาบาลจนถึงวันจำหน่ายกลับบ้าน โดยเป็นเอกสาร 1 หน้า (one page) ที่มีรายการการดูแลผู้ป่วยให้พยาบาลวิชาชีพให้การพยาบาลตามแผนของแต่ละวัน (check list) และคู่มือการดูแลผู้ป่วยผ่าตัดกระดูกสันหลังที่เป็นแผ่นภาพจำนวน 13 หน้า ไว้สำหรับการสอนผู้ป่วย แบบสอบถาม ประกอบด้วย ข้อมูลทั่วไปของผู้ป่วย   ความรู้ของผู้ป่วยหลังผ่าตัดกระดูกสันหลัง จำนวน 15 ข้อ ความพึงพอใจของผู้ป่วย และความพึงพอใจของพยาบาลหลังใช้แนวทางการดูแลผู้ป่วยผ่าตัดกระดูกสันหลัง  ซึ่งผ่านการการตรวจสอบความตรงของเนื้อหาจากผู้เชี่ยวชาญ (IOC) โดยผู้ทรงคุณวุฒิ 3 ท่าน ประกอบด้วยแพทย์ผู้เชี่ยวชาญกระดูกสันหลัง 2 ท่าน พยาบาลวิชาชีพเฉพาะทางออร์โธปิดิกส์ จำนวน 1 ท่าน และตรวจสอบค่าความเชื่อมั่น (Reliability) ด้วยสถิติ Cronbach’s alpha coefficient ≥ 0.85  เก็บรวบรวมข้อมูลโดยการสัมภาษณ์กลุ่มตัวอย่าง ระหว่างวันที่ 1 มกราคม 2569 – 25 เมษายน 2569 วิเคราะห์ข้อมูลโดยใช้สถิติพรรณนา ได้แก่ ความถี่ (Frequency) ร้อยละ (Percentage)  ค่าเฉลี่ย (Mean) ส่วนเบี่ยงเบนมาตรฐาน (SD)  ผลการวิจัยมีดังต่อไปนี้ 

	มีแนวทางการดูแลผู้ป่วยผ่าตัดกระดูกสันหลัง หอผู้ป่วยพิเศษศัลยกรรมกระดูก โรงพยาบาลศรีสะเกษ  กลุ่มตัวอย่างมีความรู้ในเรื่องการผ่าตัดกระดูกสันหลัง การปฏิบัติตัวก่อนและหลังผ่าตัดที่ถูกต้อง มีค่าเฉลี่ย        = 13.48   S.D. = 1.29  มีความพึงพอใจต่อการรับบริการในการผ่าตัดกระดูกสันหลังในภาพรวมอยู่ในระดับพึงพอใจมาก ความพึงพอใจของพยาบาลต่อการใช้แนวทางการดูแลผู้ป่วยหลังผ่าตัดกระดูกสันหลัง อยู่ในระดับ      พึงพอใจมาก	
ข้อเสนอแนะ  ควรมีการพัฒนาแนวทางนี้ให้เป็นแนวปฏิบัติทางการพยาบาล( CPG ) เพื่อใช้ในหอผู้ป่วยที่เกี่ยวข้องของแผนกออร์โธปิดิกส์


1.ชื่อเรื่อง  ผลการพัฒนาแนวทางการดูแลผู้ป่วยผ่าตัดกระดูกสันหลังในผู้ป่วยกระดูกสันหลังเสื่อม
หอผู้ป่วยพิเศษศัลยกรรมกระดูก  โรงพยาบาลศรีสะเกษ
2. ผู้วิจัย	นางสาวนฤมล   คำวงษา     	 พยาบาลวิชาชีพชำนาญการ  
นางอนัญพัทธ์   ชวอรรคนานนท์    พยาบาลวิชาชีพชำนาญการพิเศษ 
หอผู้ป่วยพิเศษศัลยกรรมกระดูก  กลุ่มงานการพยาบาลผู้ป่วยออร์โธปิดิกส์
3. ผู้นำเสนอผลงาน	นางสาวนฤมล   คำวงษา     พยาบาลวิชาชีพชำนาญการ  
4. บทนำและวัตถุประสงค์
4.1 ความสำคัญและที่มาของปัญหา	โรคกระดูกสันหลังเสื่อมเป็นโรคที่เกิดจากความเสื่อมสภาพของกระดูกสันหลัง เป็นสาเหตุหลักของความเจ็บปวดและภาวะทุพพลภาพทั่วโลก โดยมีอุบัติการณ์เพิ่มขึ้นอย่างมีนัยสำคัญตามการเข้าสู่สังคมสูงวัย พบบ่อยในเพศหญิง โดยเฉพาะผู้ที่มีอายุ 50 ปีขึ้นไป  โดยส่วนของกระดูกสันหลังเสื่อมที่พบมากที่สุดคือกระดูกสันหลังระดับเอว (Lumbar) ตรงบริเวณตำแหน่ง L4-L5 เนื่องจากเป็นส่วนที่รองรับน้ำหนักส่วนบนของร่างกายและเป็นส่วนที่มีการเคลื่อนไหวค่อนข้างมากในท่าต่างๆ จากสถิติโรงพยาบาลศรีสะเกษผู้ป่วยกลุ่มโรคกระดูกสันหลังเสื่อมย้อนหลัง 3 ปี พบว่า ปี 2565- 2567 มีจำนวนผู้ป่วย 111 ราย, 144 ราย และ 150 ราย ตามลำดับ ได้รับการผ่าตัด 110 ราย,139 ราย และ 149 ราย ตามลำดับ และสถิติหอผู้ป่วยพิเศษศัลยกรรมกระดูกปี 2567-2568 มีจำนวน 59 ราย และ 64 ราย ตามลำดับ ได้รับการผ่าตัด 31 ราย และ 39 ราย ตามลำดับ การดูแลผู้ป่วยผ่าตัดกระดูกสันหลังเสื่อมจึงมีความสำคัญสูงสุด เพื่อนำไปสู่ผลลัพธ์การรักษาที่มีประสิทธิภาพและมาตรฐาน 
4.2 วัตถุประสงค์การวิจัย 
1. เพื่อพัฒนาแนวทางการดูแลผู้ป่วยผ่าตัดกระดูกสันหลัง หอผู้ป่วยพิเศษศัลยกรรมกระดูก โรงพยาบาลศรีสะเกษ
2. เพื่อประเมินผลการใช้แนวทางการดูแลผู้ป่วยผ่าตัดกระดูกสันหลังในผู้ป่วยและพยาบาลหอผู้ป่วยพิเศษศัลยกรรมกระดูก โรงพยาบาลศรีสะเกษ
2.1 เพื่อประเมินความรู้และความพึงพอใจของผู้ป่วยหลังใช้แนวทางการดูแลผู้ป่วยผ่าตัดกระดูกสันหลัง
2.2 เพื่อประเมินความพึงพอใจของพยาบาลหลังใช้แนวทางการดูแลผู้ป่วยผ่าตัดกระดูกสันหลัง
5. วิธีการศึกษา	 การวิจัยครั้งนี้เป็นการวิจัยและพัฒนา(Research and Development: R&D) เพื่อพัฒนาและประเมินผลการใช้แนวทางการดูแลผู้ป่วยผ่าตัดกระดูกสันหลังในผู้ป่วยกระดูกสันหลังเสื่อม หอผู้ป่วยพิเศษศัลยกรรมกระดูก โรงพยาบาลศรีสะเกษ โดยใช้รูปแบบการวิจัยแบบกลุ่มเดียว วัดผลหลังการทดลอง (One-group posttest design) เลือกกลุ่มตัวอย่างแบบเฉพาะเจาะจง (Quasi-experimental research with purposive sampling) 
กลุ่มตัวอย่าง คือ ผู้ป่วยกระดูกสันหลังเสื่อมระดับอก ระดับเอว ระดับกระเบนเหน็บ และระดับก้นกบทุกราย ทั้งที่มีโรคร่วมและไม่มีโรคร่วม ที่ได้รับการผ่าตัดกระดูกสันหลัง  ผู้ป่วยสามารถติดต่อสื่อสารด้วยการพูด อ่าน เขียน ฟังภาษาไทยได้ และยินยอมเข้าร่วมวิจัย การเลือกกลุ่มตัวอย่างเลือกแบบเจาะจง (purposive sampling ) โดยผู้วิจัยเป็นผู้พิจารณาคุณสมบัติตามเกณฑ์คัดเข้าศึกษา ( Inclusion criteria ) จำนวน 25 คน พยาบาลวิชาชีพที่ปฏิบัติงานในหอผู้ป่วยพิเศษศัลยกรรมกระดูก โรงพยาบาลศรีสะเกษ จำนวน 5 คน
เครื่องมือการวิจัย   ประกอบด้วย แนวทางการพยาบาลผู้ป่วยหลังผ่าตัดกระดูกสันหลังที่สร้างขึ้นใหม่ แบบประเมินความรู้ผู้ป่วยผ่าตัดกระดูกสันหลังจำนวน 15 ข้อ แบบประเมินความพึงพอใจของผู้ป่วยต่อการรับบริการผ่าตัดกระดูกสันหลังจำนวน 5 ข้อ แบบประเมินความพึงพอใจของพยาบาลต่อการใช้แนวทางการดูแลผู้ป่วยกระดูกสันหลังจำนวน 10 ข้อ ผ่านการการตรวจสอบความตรงของเนื้อหาจากผู้เชี่ยวชาญ และทดสอบความเชื่อมั่นโดยวิธีอัลฟาครอนบาค   มีค่ามากกว่าหรือเท่ากับ 0.85 เก็บรวบรวมข้อมูลโดยการสัมภาษณ์กลุ่มตัวอย่าง ระหว่างวันที่ 1 มกราคม 2569 – 25 เมษายน 2569 
วิเคราะห์ข้อมูลโดยใช้สถิติพรรณนา ได้แก่ ความถี่ (Frequency) ร้อยละ (Percentage)  ค่าเฉลี่ย (Mean) ส่วนเบี่ยงเบนมาตรฐาน (SD) 
6. ผลการศึกษา	 

	มีแนวทางการดูแลผู้ป่วยผ่าตัดกระดูกสันหลัง หอผู้ป่วยพิเศษศัลยกรรมกระดูก โรงพยาบาลศรีสะเกษ  กลุ่มตัวอย่างมีความรู้ในเรื่องการผ่าตัดกระดูกสันหลัง การปฏิบัติตัวก่อนและหลังผ่าตัดที่ถูกต้อง มีค่าเฉลี่ย    = 13.48   S.D. = 1.29 มีความพึงพอใจต่อการรับบริการในการผ่าตัดกระดูกสันหลังในภาพรวมอยู่ในระดับพึงพอใจมาก ความพึงพอใจของพยาบาลต่อการใช้แนวทางการดูแลผู้ป่วยหลังผ่าตัดกระดูกสันหลัง อยู่ในระดับพึงพอใจมาก
7. สรุป อภิปรายผลและข้อเสนอแนะ
	มีแนวทางการดูแลผู้ป่วยผ่าตัดกระดูกสันหลังที่สร้างขึ้นเพื่อการดูแลผู้ป่วยที่มีประสิทธิภาพและวัดผลความรู้ ความเข้าใจ และการปฏิบัติตัวตามทฤษฎีของ Bloom และ Vroom สัมพันธ์กับทฤษฎีของ Woleman ความพึงพอใจต่อการดูแลของพยาบาล มีผลต่อทัศนคติ ความร่วมมือ และพฤติกรรมการดูแลตนเองผู้ป่วยภายหลังจำหน่ายกลับบ้าน  ผลการศึกษา พบว่า ผู้ป่วยส่วนใหญ่เป็นเพศหญิงมากกว่าเพศชาย พบมากในอายุ 50 ปีขึ้นไป ผู้ป่วยและพยาบาลมีความพึงพอใจต่อการใช้แนวทางนี้อยู่ในระดับมากทั้งในด้านของการบริการผู้ป่วยและการดูแลผู้ป่วยที่เป็นแนวทางเดียวกัน
ข้อเสนอแนะ
1. ด้านความรู้และการปฏิบัติตัว พยาบาลควรมีการปฏิบัติการพยาบาลตามแนวทางอย่างต่อเนื่อง มีการทบทวนความรู้เป็นระยะ เพื่อให้การดูแลผู้ป่วยมีประสิทธิภาพและมีมาตรฐาน 
2. ด้านการพัฒนางานวิจัย  ควรมีการศึกษาเพิ่มเติมเปรียบเทียบความรู้ของผู้ป่วยก่อนและหลังการให้การพยาบาลโดยใช้แนวทางดังกล่าว
3. ด้านองค์กร ควรมีการพัฒนาแนวทางนี้เป็นแนวปฏิบัติทางการพยาบาล( CPG ) ในหอผู้ป่วยที่เกี่ยวข้องของแผนกออร์โธปิดิกส์

